CELEX: 32022D0326
Language: bg
Date: 2022-02-24 00:00:00
Title: Решение за изпълнение (ЕС) 2022/326 на Комисията от 24 февруари 2022 година за изменение на Решение (ЕС) 2019/961 за разрешаване на временна мярка, предприета от Френската република в съответствие с член 129 от Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), за ограничаване на използването и пускането на пазара на обработена с креозот дървесина и други свързани с креозот вещества (нотифицирано под номер C(2022) 1074) (само текстът на френски език е автентичен) (текст от значение за ЕИП)

28.2.2022   
               
               
                  BG
               
               
                  Официален вестник на Европейския съюз
               
               
                  L 55/76
               
            
         РЕШЕНИЕ ЗА ИЗПЪЛНЕНИЕ (ЕС) 2022/326 НА КОМИСИЯТА
         от 24 февруари 2022 година
         за изменение на Решение (ЕС) 2019/961 за разрешаване на временна мярка, предприета от Френската република в съответствие с член 129 от Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), за ограничаване на използването и пускането на пазара на обработена с креозот дървесина и други свързани с креозот вещества
         
            
               (нотифицирано под номер C(2022) 1074)
            
         
         (само текстът на френски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         Като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО (1) на Комисията, и по-специално член 129, параграф 2 от него,
         като има предвид, че:
         
                     (1)
                  
                  
                     На 7 юни 2019 г. Комисията прие Решение за изпълнение (ЕС) 2019/961 (2) („решението“) за разрешаване на временна мярка, предприета от Франция в съответствие с член 129 от Регламент (ЕО) № 1907/2006, за ограничаване на употребата и пускането на пазара на някои видове дървесина, обработена с креозот, и други свързани с креозот вещества.
                  
               
                     (2)
                  
                  
                     Съгласно член 1, параграф 1 от решението временната мярка беше разрешена за период от 27 месеца, считано от датата на влизане в сила на решението, като съответно приключи на 7 септември 2021 г.
                  
               
                     (3)
                  
                  
                     Периодът от 27 месеца имаше за цел да се осигури достатъчно време за приключване на процедурата по ограничаване, която съгласно член 129, параграф 3 от Регламент (ЕО) № 1907/2006 Френската република е била длъжна да започне чрез представяне пред Европейската агенция по химикалите (агенцията) на досие в съответствие с приложение XV към посочения регламент (досието по приложение XV) в рамките на три месеца от приемането на решението.
                  
               
                     (4)
                  
                  
                     С Решение за изпълнение (ЕС) 2021/1839 (3) на Комисията датата на изтичане на срока на одобрението на креозота за употреба в биоциди от продуктов тип 8 беше отложена за 31 октомври 2022 г. Това беше направено, за да се вземе предвид времето, необходимо за изготвяне и представяне на становището на Агенцията, както и времето, необходимо за вземане на решение дали е изпълнено поне едно от условията по член 5, параграф 2, първа алинея от Регламент (ЕС) № 528/2012 на Европейския парламент и на Съвета (4) и дали одобрението на креозота може съответно да бъде подновено.
                  
               
                     (5)
                  
                  
                     Франция не е започнала процедурата по ограничаване в срок от три месеца от решението. Франция твърди, че обхватът и съдържанието на досието по приложение XV, което трябва да бъде представено, са тясно свързани със заключенията от обсъжданията относно подновяването или неподновяването на одобрението на креозот съгласно Регламент (ЕС) № 528/2012, така че да се гарантира правната съгласуваност на евентуално ограничение съгласно Регламент (ЕО) № 1907/2006 със заключенията от тези обсъждания. Тя се ангажира да представи досието по приложение XV до 1 февруари 2022 г., за да може да вземе предвид заключенията от въпросните обсъждания.
                  
               
                     (6)
                  
                  
                     Периодът, за който се разрешава временната мярка, следва да позволи приключването на процедурата по ограничаване. Като се имат предвид сроковете, свързани с процедурата по ограничаване, периодът, за който се разрешава временната мярка, следва да бъде удължен със същия период като изчисления в решението, т.е. 27 месеца от датата на представяне на досието по приложение XV.
                  
               
                     (7)
                  
                  
                     Основанията за разрешаване на временната мярка, описана в Решение за изпълнение (ЕС) 2019/961, остават непроменени. Поради това временната мярка следва да продължи да е разрешена.
                  
               
                     (8)
                  
                  
                     За да се избегне правната несигурност, която би могла да възникне в резултат от изтичането на разрешението на френската временна мярка преди приключването на процедурата по ограничаване, е необходимо да се удължи периодът, за който временната мярка е разрешена. Поради това периодът следва да се изчислява от 8 септември 2021 г., а не от очакваната дата на представяне на досието по приложение XV, и съответно следва да се добавят още пет месеца, с което общото удължаване на периода да стане 32 месеца.
                  
               
                     (9)
                  
                  
                     Поради това Решение за изпълнение (ЕС) 2019/961 следва да бъде съответно изменено.
                  
               
                     (10)
                  
                  
                     Настоящото решение е в съответствие със становището на Комитета, учреден съгласно член 133 от Регламент (ЕО) № 1907/2006,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 1, параграф 1 от Решение за изпълнение (ЕС) 2019/961 думите „27 месеца“ се заменят с думите „59 месеца“.
         
         
            Член 2
            Настоящото решение се прилага от 8 септември 2021 г.
         
         
            Член 3
            Адресат на настоящото решение е Френската република.
         
         
            Съставено в Брюксел на 24 февруари 2022 година.
            
               
                  За Комисията
               
               Thierry BRETON
               
                  Член на Комисията
               
            
         
         
            (1)  ОВ L 396, 30.12.2006 г., стр. 1.
         
            (2)  Решение за изпълнение (ЕС) 2019/961 на Комисията от 7 юни 2019 г. за разрешаване на временна мярка, предприета от Френската република в съответствие с член 129 от Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), за ограничаване на използването и пускането на пазара на обработена с креозот дървесина и други свързани с креозот вещества (ОВ L 154, 12.6.2019 г., стр. 44).
         
            (3)  Решение за изпълнение (ЕС) 2021/1839 на Комисията от 15 октомври 2021 г. за отлагане на датата на изтичане на срока на одобрението на креозот за употреба в биоциди от продуктов тип 8 (ОВ L 372, 20.10.2021 г., стр. 27).
         
            (4)  Регламент (ЕС) № 528/2012 на Европейския парламент и на Съвета от 22 май 2012 година относно предоставянето на пазара и употребата на биоциди (ОВ L 167, 27.6.2012 г., стр. 1).